***«Ο παππούς και το εγγονάκι»* Λέων Τολστόι**

****

**Θέμα:** Στο μικρό αυτό αφήγημα ο μεγάλος Ρώσος στοχαστής και συγγραφέας Τολστόι σκιαγραφεί με λιτότητα το θέμα της συμβίωσης του γέροντα γονιού με την οικογένεια του παιδιού του.

**Τόπος:** απροσδιόριστος (μάλλον το σπίτι μιας αγροτικής οικογένειας στη Ρωσία).

**Χρόνος**: απροσδιόριστος

**Πρόσωπα**: παππούς, γιος, νύφη, εγγονός (Μίσα)

**Υπόθεση**: Ένας παππούς είχε γεράσει πολύ και δεν τον έβαζαν ο γιος του και η νύφη του να τρώει μαζί τους στο τραπέζι. Όταν μια μέρα του έπεσε το πήλινο πιάτο του και έσπασε, του είπαν πως στο εξής θα τρώει από την ξύλινη γαβάθα. Κάποια άλλη μέρα είδαν τον γιο τους, τον Μίσα, να σκαλίζει ένα κούτσουρο, τον ρώτησαν τι κάνει και αυτός τους είπε πως φτιάχνει μια ξύλινη γαβάθα, για να τους ταΐζει από εκεί, όταν γεράσουν. Ύστερα από αυτό οι γονείς του Μίσα ντράπηκαν για τη συμπεριφορά προς τον παππού και από τότε τον έβαζαν μαζί τους στο τραπέζι και τον περιποιούνταν.

**Είδος κειμένου:**

Το κείμενο **είναι διήγημα,** γιατί:

* έχει σύντομη έκταση,
* έχει στοιχειώδη (απλή) πλοκή
* συμμετέχουν λίγα πρόσωπα .

Ωστόσο, το κείμενο περιέχει και **αρκετά στοιχεία παραμυθιού**, όπως:

* αοριστία τόπου και χρόνου.
* γρήγορη εξέλιξη της ιστορίας, χωρίς λεπτομέρειες.
* απλή και λιτή γλώσσα.
* ηθικό δίδαγμα προς τον αναγνώστη.
* αίσιο τέλος.

**Ενότητες:**

**1η Ενότητα**: *«Ο παππούς είχε γεράσει πολύ…δεν είπε τίποτα.»*

**Πλαγιότιτλος**: Η σκληρή συμπεριφορά του ζευγαριού απέναντι στον ηλικιωμένο πατέρα.

**2η Ενότητα**: *« Μια μέρα ο άντρας…και τον πρόσεχαν όπως πρέπει.»*  
**Πλαγιότιτλος**: Το μάθημα που έδωσε το μικρό παιδί στους γονείς του και η αλλαγή της στάσης τους.

**Τίτλος:**  Στον τίτλο εμφανίζονται ο παππούς και το εγγονάκι, που συνδέονται μεταξύ τους στενά λόγω της βιολογικής τους σχέσης, αλλά και γιατί το εγγόνι θα γίνει η αιτία για να αλλάξει η ζωή του παππού προς το καλύτερο.

**Πρόσωπα του κειμένου:**

**Παππούς**: Είναι ανήμπορος σωματικά και αντιμετωπίζει την άσχημη συμπεριφορά του γιου και της νύφης του. Αισθάνεται βάρος στους δικούς του και θλίψη για το φέρσιμό τους. Δεν αντιδρά όμως, όσο και αν θίγεται η αξιοπρέπειά του. Υπομένει καρτερικά τις προσβολές τους, γιατί είναι αδύναμος να αντιδράσει λόγω της προχωρημένης του ηλικίας αλλά και τους χρειάζεται.

**Γιος-νύφη**: Αρχικά φέρονται σκληρά στον παππού, χωρίς να σκέπτονται ότι θα βρεθούν και αυτοί στη θέση του. Δεν δείχνουν ίχνος σεβασμού και κατανόησης προς τον παππού, αλλά τον προσβάλλουν, τον απαξιώνουν, τον αντιμετωπίζουν σαν περιττό βάρος και τον απομονώνουν (περιθωριοποίηση παππού). Η νύφη φαίνεται πιο σκληρή, χωρίς όμως και ο γιος να είναι αθώος, αφού και αυτός σιωπηλά συμφωνεί με τη γυναίκα του. Στο τέλος όμως μετανιώνουν, όταν δέχονται την άδολη κριτική του παιδιού τους.

**Παιδί**: Εμφανίζεται ελάχιστα στο κείμενο, αλλά η παρουσία του είναι σημαντική. Απλά μιμείται τις πράξεις των γονιών του και γίνεται ο καθρέφτης όπου συνειδητοποιούν τη σκληρότητά τους. Τους ασκεί κριτική χωρίς να το συνειδητοποιεί.

**Η παρέμβαση του Μίσα και η αλλαγή της συμπεριφοράς των γονιών του**

Η συμπεριφορά των γονιών του Μίσα απέναντι στον παππού τον διδάσκει ότι πρέπει να κάνει και αυτός τα ίδια στους γονείς του, όταν γεράσουν. Γι’ αυτό αρχίζει να σκαλίζει ένα κούτσουρο, για να κατασκευάσει μια μεγάλη γαβάθα και να την έχει στο μέλλον για τους γονείς του. Ωστόσο, με αυτή τη μίμηση των γονέων του τους δίνει ένα μάθημα ανθρωπιάς χωρίς να το καταλάβει: είναι σαν να τους κρίνει, με αποτέλεσμα να τους κάνει να νιώσουν **ντροπή** για τη συμπεριφορά τους αλλά και **φόβο** ότι θα έχουν την ίδια τύχη με τον παππού, όταν γεράσουν. Έτσι, η ενέργεια του Μίσα συντελεί αποφασιστικά στη μεταστροφή τους και στην αλλαγή της στάσης τους απέναντι στον παππού. Από τότε αρχίζουν να τρώνε μαζί του, να δείχνουν σεβασμό και κατανόηση για τα προβλήματά του και να του συμπεριφέρονται με στοργή και αγάπη.

**Ηθικό δίδαγμα:**

* Πρέπει να συμπεριφερόμαστε με αγάπη, φροντίδα και κατανόηση στους ηλικιωμένους, γιατί αντιμετωπίζουν πολλά προβλήματα, έχουν πολλές ανάγκες και μας χρειάζονται.
* Όποια συμπεριφορά δείχνει κανείς προς τους γέροντες γονείς του, την ίδια θα έχει, πιθανότατα, και ο ίδιος από τα παιδιά του. Αυτό συμβαίνει, διότι τα παιδιά μιμούνται τις συμπεριφορές των μεγάλων και ιδιαίτερα των γονιών τους. Γι’ αυτό το πιο σημαντικό μέσο διαπαιδαγώγησης θεωρείται το παράδειγμα της συμπεριφοράς των γονιών.

**Γλώσσα:** Το διήγημα έχει μεταφραστεί από τα ρωσικά. Παρατηρούμε λοιπόν ότι η γλώσσα είναι απλή και λιτή, χωρίς σχήματα λόγου.

**Αφηγηματικοί τρόποι:**

* **Αφήγηση** *(«Μια μέρα ο άντρας και η γυναίκα….»).* Είναι χρονολογική / γραμμική και τριτοπρόσωπη. Ο αφηγητής δεν είναι πρόσωπο της ιστορίας (*μη δραματοποιημένος / ετεροδιηγητικός*) και είναι *παντογνώστης*.
* **Διάλογος** *(«Τι φτιάχνεις εκεί Μίσα;»)* ανάμεσα στον Μίσα και στον πατέρα του.
* **Περιγραφή** της σωματικής αδυναμίας του παππού*(«Τα πόδια του…..χυνόταν το φαγητό»).*